A belga nacionalistáknak nem hiányzik a Fidesz
Még egyáltalán nem lehet tudni, hogy a Fidesz EP-képviselői hol folytatják az európai porondon, de az egyik lehetséges szövetségesüknél máris aggodalmat okozott a Fidesz esetleges érkezése.
Megírtuk, hogy a Fidesz EP-képviselői, miután kiléptek az Európai Néppárt frakciójából, már tárgyalásokat folytatnak a csatlakozásról az Európai Konzervatívok és Reformerek (ECR) európai parlamenti képviselőcsoporttal. Az ECR társfrakcióvezetői már a kilépést követően pár órával szolidaritásukat fejezték ki a fideszes képviselők felé, mondván, hogy az Európai Néppárt “elveszítette kereszténydemokrata lelkének utolsó maradványait is”.

A konzervatív frakció 61 főből áll, a legnagyobb küldöttség a lengyel kormánypárt, a Jog és Igazságosság 27 képviselője, de itt találhatók a Fidesszel szintén jó kapcsolatot ápoló olasz Fratelli d'Italia politikusai is.

Ugyanakkor a Knack című belga lap beszámolója szerint a legnagyobb belga párt, a flamand nacionalista N-VA (Új Flamand Szövetség) EP-képviselői, akik szintén az ECR tagjai, egyáltalán nem örülnének ennek a fejleménynek. A pártnak három képviselője van a frakcióban. Egyikük, Assita Kanko azt mondta, egyáltalán nem várja Orbán Viktor érkezését a politikai családjukhoz és hangsúlyozta, hogy az N-VA büszke függetlenségére a képviselőcsoporton belül. A belga nemzeti delegáció vezetője, Geert Bourgeois nem akart jósolni, de arra felhívta a figyelmet, hogy pártja az Európai Parlamentben a jogállamiság tiszteletben tartása és az európai források összekapcsolása mellett szavazott.
Európai Konzervatívok és Reformerek Orbán Viktor kilépés politika Fidesz Európai Parlament (EP)